กต.เตรียมเปิดให้ต่างชาติในไทย ลงทะเบียนรับวัคซีน
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ  กล่าวถึงกรณีการฉีดวัคซีนให้แก่ชาวต่างชาติในประเทศไทย โดยยืนยันว่า รัฐบาลไทยยึดมั่นในความพยายามให้คนต่างชาติ สามารถเข้าถึงวัคซีนได้อย่างทั่วถึง โดยมีการวางแผนการฉีดวัคซีนให้คนต่างชาติในประเทศไทยและได้รับความร่วมมือจากองค์กรและหน่วยงานเอกชนที่ช่วยจัดฉีดวัคซีนให้แก่คนต่างชาติในสังกัด โดยสุดสัปดาห์นี้  หอการค้าไทย ได้รับจัดสรรวัคซีนจำนวนหนึ่งสำหรับจัดฉีดให้กับสมาชิกชาวต่างชาติที่เป็นหอการค้าต่างประเทศและองค์กรเอกชน โดยเมื่อวันที่ 16 กรกฎาคมที่ผ่านมา  กระทรวงการต่างประเทศ ได้รับทราบว่า ยังมีวัคซีนเหลือจำนวนหนึ่งเนื่องจากมีชาวต่างชาติที่ลงทะเบียนกับหอการค้าต่างประเทศส่วนหนึ่งไม่ได้ยืนยันการฉีดวัคซีน กระทรวงการต่างประเทศ จึงทยอยแจ้งสถานเอกอัครราชทูตต่างประเทศในไทย เพื่อขอทราบว่า มีคนชาติที่จำเป็นเร่งด่วนที่จะได้รับวัคซีนหรือไม่ แต่ด้วยเวลาที่จำกัด จึงสามารถติดต่อสถานทูตได้เพียงบางแห่งและตอบรับได้เพียงจำนวนจำกัด อย่างไรก็ตาม กระทรวงการต่างประเทศ ร่วมมือกับกระทรวงสาธารณสุข เพื่อจัดให้มีระบบลงทะเบียนออนไลน์สำหรับคนต่างชาติในประเทศไทยที่ประสงค์จะรับวัคซีนภายในสิ้นเดือนกรกฎาคมนี้ โดยจะแจ้งความคืบหน้าให้ทราบต่อไป